L’alcalde de Sagunt inaugura el Fòrum Connecta Labora del Camp de Morvedre
10 de desembre 2020

![](/media/rqapjrk0/93img_2696.jpg)  
  

Sagunt ha acollit este matí el Fòrum Connecta Labora del Camp de Morvedre amb multitud de tallers, ofertes d'ocupació i assessorament i orientació laboral. L'alcalde de Sagunt i president del Pacte Territorial per l'Ocupació i el Desenvolupament Local del Camp de Morvedre, Darío Moreno, ha inaugurat esta jornada organitzada per LABORA-Servei Valencià d'Ocupació i Formació amb la col·laboració del Pacte Territorial per l'Ocupació i Desenvolupament Local del Camp de Morvedre, que se celebra  hui de manera presencial, en el Casal Jove del Port de Sagunt prèvia inscripció, i també virtual. L'alcalde de Sagunt ha estat acompanyat per la directora general d'Ocupació i Formació de LABORA, Rocío Briones. 

  

La jornada s'ha dividit en una part presencial, que ha comptat amb tallers, ofertes d'ocupació i assessorament i orientació laboral, i una altra virtual, en la qual ha destacat una taula redona, entre altres activitats, en la qual ha participat la regidora de Promoció Econòmica de l'Ajuntament de Sagunt, María José Carrera. 

  

![](/media/gcojwupc/92img_2699.jpg)  
  

L'alcalde ha assegurat que este tipus de fòrums són essencials per a assegurar que l'oferta de demanda i ocupació connecten en el seu nivell òptim, la qual cosa implicaria reduir el nombre de persones desocupades. En este sentit, Moreno considera que és molt important que la gent que ara mateix es troba en l'atur entenga què és el que busquen les empreses i puga trobar quin és el seu potencial i on trobar treball amb major facilitat. De la mateixa forma, també considera fonamental que les empreses puguen acudir directament a eixe mercat laboral i als recursos que oferix LABORA i, «**a partir d'ací millorar la capacitat de producció i de generar riquesa. Al final es tracta de posar en comú agents socials, persones individuals, empreses i les institucions amb l'objectiu de millorar l'ocupabilitat de la nostra ciutadania**».

Així mateix, Darío Moreno considera que, malgrat la difícil situació de crisi actual, treballant conjuntament s'obtenen resultats positius, i que precisament esta iniciativa «**el que cerca és obtindre resultats amb els quals tots puguem sentir-nos orgullosos**». Per això, ha donat l'enhorabona a la Generalitat pel treball realitzat i la posada en marxa d'este projecte, i ha assegurat que l'Ajuntament de Sagunt sempre estarà a la disposició d'iniciatives que permeten millorar i reduir els nivells de desocupació. 

  

  

![](/media/zrzdkc0p/92img_2716.jpg)  

  

D'altra banda, la directora general d'Ocupació i Formació de LABORA ha valorat positivament la celebració del fòrum i ha garantit que el Pacte Territorial per l'Ocupació i Desenvolupament Local del Camp de Morvedre està fent una tasca fonamental de diàleg social, de participació de totes les entitats locals i de tots aquells agents clau en eixa configuració del que ha de ser el futur econòmic i social de la comarca. A partir d'ací, des de la Generalitat, explica Rocío Briones, «**posem a la seua disposició ferramentes de suport com són els Fòrum Connecta Labora on pretenem obrir una finestra d'oportunitat a les persones desocupades  d’esta comarca**».

Briones ha detallat que amb esta jornada s'aconseguix un triple objectiu, ja que, d'una banda, s'acosten els servicis de Labora, servicis d'orientació, de formació, de foment de l'ocupació, a la ciutadania. També es dota de ferramentes a les persones que estan en cerca activa d'ocupació amb diferents tallers; i d'altra banda, també es permet tindre contacte directe de les persones en desocupació amb ofertes reals d'ocupació amb empreses de la comarca perquè puguen tindre l'oportunitat d'inserció «**que és el que finalment es busca**».

  

![](/media/0oiccn10/92img_2738.jpg)  

  

La branca presencial d'esta jornada ha començat a les 9.30 hores, amb el taller “LABORA i Fons Social Europeu”, al qual han seguit “Actituds i pensaments davant la cerca d'ocupació”, “Elabora el teu pla d'acció. Formula bé els teus objectius” i “Reinventa't”. Un altre dels continguts per a les persones participants ha sigut la possibilitat d'entrevistar-se amb diferents empreses, així com realitzar una simulació d'una entrevista de treball. 

D'altra banda, han tingut lloc sessions formatives “Fes el teu CV i carta de presentació”, “Construix el teu perfil de GVAJobs/LinkedIn” i “Cerca d'ocupació per internet”. A més, un equip de professionals ha oferit claus per a fer un videocurrículum, així com assessorament i orientació laboral. Moltes de les sessions han tingut lloc també en format virtual. 

  

![](/media/ooekyod1/92microsoftteams-image-1.jpg)  
  

Quant a la part virtual, ha tingut lloc la taula redona “Quins treballadors busquen les empreses del Camp de Morvedre”, en la qual han intervingut la regidora de Promoció Econòmica i Industrial, María José Carrera; la cap de RH-Zona Llevant i Catalunya LafargeHolcim, Ester Pérez; la responsable de Formació/FD RH Thyssenkrupp, Reme Bonet, i el coordinador nacional de RSC ArcelorMittal España, Xavier González. 

  

El programa també contempla la sessió “Servicis LABORA” i la sessió “Els certificats de professionalitat: un accés al món laboral”. La jornada també ha oferit un xat per a contactar amb LABORA i exposar dubtes. A més, a la vesprada tindran lloc de nou els tallers “Elabora el teu pla d'acció. Formula bé els teus objectius” i “Actituds i pensaments davant la cerca d'ocupació”, esta vegada de manera virtual.​

![](/media/31xhc1hd/92img_2741.jpg)  

*   [](http://www.facebook.com/sharer.php?u=https://aytosagunto.es/va/actualitat/l-alcalde-de-sagunt-inaugura-el-forum-connecta-labora-del-camp-de-morvedre/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-de-sagunt-inaugura-el-forum-connecta-labora-del-camp-de-morvedre/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-de-sagunt-inaugura-el-forum-connecta-labora-del-camp-de-morvedre/ "Linked In")
*   [](mailto:?body=https://aytosagunto.es/va/actualitat/l-alcalde-de-sagunt-inaugura-el-forum-connecta-labora-del-camp-de-morvedre/)